РЕШЕНИЕ
№ 441-НС
София, 9 юли 2021 г.

ОТНОСНО: видеозаснемане и видеоизлъчване в реално време при отчитане на резултатите от изборите за народни представители на 11 юли 2021 г.

На основание чл. 57, ал. 1, т. 1, във връзка с чл. 272 и 288а от Изборния кодекс и Решение № 82-НС от 31 май 2021 г., Решение № 165-НС от 31 май 2021 г. и Решение № 184-НС от 7 юни 2021 г. на ЦИК Централната избирателна комисия

**Р Е Ш И:**

1. Видеозаснемане/видеоизлъчване в реално време в изборното помещение на избирателна секция по чл. 272 ИК се осъществява след края на изборния ден при обявяване на гласуването за приключило и обхваща:

– действията на секционната избирателна комисия при установяване на резултатите от гласуването;

– процеса на броене на хартиени бюлетини – в избирателни секции, в които е гласувано с хартиени бюлетини;

– процеса на съставяне и попълване на секционния протокол с резултатите от гласуването в избирателната секция.

2. Видеозаснемане/видеоизлъчване в реално време на процеса на предаване, приемане и проверка на протоколите на секционните избирателни комисии и прехвърляне на данните от записващото техническо устройство в районната избирателна комисия се осъществява на определеното от районната избирателна комисия място за лицата по чл. 288а ИК, така че да не се затруднява работата на комисията и на изчислителния пункт към районната избирателна комисия.

3. Видеозаснемането и видеоизлъчването по т. 1. и т. 2. се извършват при спазване на изискванията за защита на личните данни и на противоепидемичните мерки, въведени от министъра на здравеопазването и Указанията за провеждане на изборите за народни представители в страната на 11 юли 2021 г. в условията на обявена извънредна епидемична обстановка във връзка с COVID-19.

Не се допуска заснемане на избирателни списъци!

Копие от настоящото решение да се изпрати на районните избирателни комисии и на кметовете на общини и райони, а чрез тях и на съответните секционни избирателни комисии.

Председател: Камелия Нейкова

Секретар: Севинч Солакова

ЛГ/МБ

\* Публикувано на 10.07.2021 в 06:02 часа